《同狼山印老早饭建隆遂登平山堂》
宋代·吕本中

尘埃障西风，草木被朝日。篮舆郭北门，未厌来往疾。

僮奴懒不进，颇复费呵叱。道人先我行，宴坐已一室。

殷勤劝客住，午饭当促膝。炉烟窗纸明，鸟语树叶密。

却上平山堂，晚景更萧瑟。澄江渺天际，妙句不容乞。

平生泉石念，固自有遗失。何能从儿曹，十事九不实。

兹游岂不快，此老固坦率。尚从文殊师，一往问摩诘。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。